作者:葛長庚
標題:沁園春
內容:三徑就荒，松菊猶存，歸去來兮。嘆折腰為米，棄家因酒，往之不諫，來者堪追。形役奚悲，途迷未遠，今是還知悟昨非。舟輕揚，問征夫前路，晨色熹微。歡迎童稚嘻嘻。羨出岫雲閒鳥倦飛。有南窗寄傲，東皋舒嘯，西疇春事，植杖耘耔。矯首遐觀，壺觴自酌，尋壑臨流聊賦詩。琴書外，且樂天知命，複用何疑。